《人日前三日镜园赏玉兰闻燕语》
明代·邓云霄

镜水溶溶日渐长，郊原晴色净年芳。正怜骀荡春无价，更爱温柔玉有香。

花底初褰红步障，门前谁系紫游缰？多情海燕归来早，已领东风到草堂。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。